MCS เผย “นิปปอน สตีล” ไฟไหม้ไม่กระทบ- มั่นใจ Q3/58 สดใสจ่อบุ๊กกำไร FX
MCS เผย "นิปปอน สตีล" ในญี่ปุ่นไฟไหม้ไม่กระทบ- มั่นใจ Q3/58 สดใสจ่อบุ๊กกำไร FX โวมีงานในมือแล้ว 200,000 กว่าตัน ต่อเนื่องจนถึงปี 2562 และคาดว่ามีงานใหม่ๆเข้ามาต่อเนื่อง อาทิ งาน Olympic ในปี 2563
25 ส.ค. 2558

นายไนยวน ชิ ประธานเจ้าหน้าที่บริหาร บริษัท เอ็ม.ซี.เอส สตีล จำกัด (มหาชน) หรือ MCS เปิดเผยว่า จากกรณีเกี่ยวกับเหตุเพลิงไหม้โกดังของ นิปปอน สตีล ที่เมือง คาวาซากิ ประเทศญี่ปุ่นนั้น ไม่ส่งผลกระทบต่อการจัดหาวัตถุดิบเหล็กของบริษัทแต่อย่างใด เพราะบริษัทมีการจัดซื้อหาวัตถุดิบเหล็กจากนิปปอน สตีลเพียงส่วนน้อยมาก และโกดังดังกล่าวเป็นโกดังเก่าที่ไม่มีการใช้งานแล้ว
ทั้งนี้ การจัดซื้อวัตถุดิบเหล็กของบริษัทฯในช่วงที่ผ่านมา มีการสั่งซื้อจากผู้ประกอบการเหล็กในประเทศญี่ปุ่น หลักๆ คือ JFE Steel Corporation  เกือบ 70% ส่วนที่เหลือซื้อจาก POSCO (ประเทศเกาหลี)  หรือจากผู้ประกอบการเหล็กในประเทศจีนซึ่งขึ้นอยู่กับราคาแต่ละช่วงเวลาว่าที่ไหนได้ราคาดีที่สุด  โดยในส่วน นิปปอน สตีล บริษัทมีการจัดซื้อหาวัตถุดิบเหล็กไม่เกิน 1% ของปริมาณน้ำหนักเหล็กในการนำเข้าแต่ละปี
ทั้งนี้ ปัจจุบันบริษัทยังมีการผลิตต่อเนื่อง โดยโรงงานที่อยุธยามีกำลังผลิตประมาณ 70,000 ตันต่อปี และในปีนี้คาดว่าจะใช้กำลังการผลิตโดยรวมประมาณ 40,000-45,000 ตัน ซึ่งบริษัทฯ จะต้องสำรองไว้ในส่วนของการแก้ไขหรือปรับเปลี่ยนงานตามความต้องการของลูกค้า
ขณะที่บริษัทมีงานในมือแล้ว 200,000 กว่าตัน ซึ่งงานดังกล่าวจะทยอยรับต่อเนื่องไปจนถึงปี 2562  และคาดว่าจะ มีงานใหม่ๆเข้ามาต่อเนื่อง ซึ่งงานในมือที่รับมานี้ไม่รวมโครงการขนาดใหญ่ของบริษัทในญี่ปุ่น  อาทิ งาน Olympic ในปี 2563
ส่วนแนวโน้มผลการดำเนินงานไตรมาส 3/58 มองว่า มีทิศทางที่ดีขึ้น จากการทยอยส่งมอบงานที่มีอยู่ในปัจจุบัน และยังได้ประโยชน์จากอัตราแลกเปลี่ยนที่อ่อนค่าลงเมื่อเทียบกับไตรมาส 2/58 โดยค่าเงินเยนเฉลี่ยอยู่ที่ระดับ 27 บาทต่อ 100 เยน และล่าสุด ณ วันนี้ (25 ส.ค.58) อัตราแลกเปลี่ยนอยู่ที่ระดับ 29.50 บาท ต่อ 100 เยน